Εργαστηριακή άσκηση 3 - Ομάδα Α

**Περιγραφή:**

Στην άσκηση αυτή έχετε στη διάθεσή σας κώδικα HTML και ζητείται να γράψετε τον κώδικα CSS ώστε να φαίνεται σαν μια μικρή κάρτα, που να περιέχει στοιχεία για μια συνταγή (όπως τον τίτλο, το χρόνο ετοιμασίας, σχετικά tags.

**Προετοιμασία:**

Κατεβάστε στον υπολογιστή σας και αποσυμπιέστε το αρχείο zip που συνοδεύει την άσκηση. Ο αποσυμπιεσμένος φάκελος περιέχει ένα αρχείο **index.html**, ένα **style.css**, και μια εικόνα.

Το αρχείο αυτό περιέχει μια συνταγή μαγειρικής. Ο κώδικας HTML είναι χωρισμένος σε τρία τμήματα:

* **Πάνω τμήμα,** που έχει το τίτλο της συνταγής
* **Κεντρικό τμήμα,** περιέχει λέξεις-κλειδιά που χαρακτηρίζουν τη συνταγή
* **Κάτω τμήμα,** χρόνος παρασκευής, μερίδες

**Προσοχή!** Η άσκηση είναι σχετικά εύκολη, γιατί δίνονται οδηγίες βήμα-βήμα. Δώστε της χρόνο ώστε να βεβαιωθείτε πως σε κάθε βήμα κάνετε αυτό που ζητείται αλλά και να πειραματιστείτε με εναλλακτικές αποφάσεις.

**Άσκηση:**

Στο αρχείο HTML (**index.html**) γράψτε τον κώδικα που χρειάζεται για να εφαρμοστεί το CSS που μόλις φτιάξατε. Μην κάνετε άλλες αλλαγές στο αρχείο αυτό.

Βεβαιωθείτε πως το **index.html** φορτώνει σωστά το css σας.

1. Στο αρχείο **style.css** υπάρχουν 3 επιλογείς και 3 κανόνες. Βάλτε τον σωστό κανόνα στον κάθε επιλογέα ώστε:
   1. Η κάρτα να έχει σταθερό πλάτος και ύψος, να έχει χρώμα υποβάθρου, πλαίσιο (border).
   2. Στο πάνω μέρος της κάρτας το χρώμα να διαβαθμίζεται από το μαύρο με 100% διαφάνεια στο μαύρο με 50% διαφάνεια.
   3. Το κάτω μέρος της κάρτας να διαβαθμίζεται ανάποδα.
2. Γράψτε νέους κανόνες:
   1. Ορίστε το μέγεθος της γραμματοσειράς του στοιχείου **:root** στα 10px. Αυτό θα σας βοηθήσει στους υπολογισμούς σας στη συνέχεια.
   2. Βάλτε σε όλη τη συνταγή **πλαίσιο** **(border)** 2px μαύρο, εκφρασμένο σε em.
   3. Γράψτε έναν μόνο κανόνα που να στοχεύει και στο πάνω μέρος της κάρτας και στο κάτω μέρος της. Ο κανόνας θα δίνει και στα δύο μέρη συνολικό ύψος 50px (από 25px το καθένα), αλλά εσείς να το εκφράσετε σε em.
   4. Γράψτε κανόνα που θα μηδενίζει το **εξωτερικό περιθώριο (margin)** για τα στοιχεία **<h2>** και **<p>**.
   5. Δώστε ένα ανοιχτό χρώμα στη γραμματοσειρά (λευκό με 80% διαφάνεια).
   6. Η κεντρική περιοχή της κάρτας, να έχει ύψος 120px, επίσης σε em.
   7. Ορίστε το μέγεθος της γραμματοσειράς του **<h2>** σε 20px, γραμμένο σε em.
   8. Ορίστε το **ύψος της γραμμής (line-height)** έτσι ώστε ο τίτλος του πάνω τμήματος ("Μινεστρόνε με λαχανικά") να είναι στοιχισμένος στο κέντρο του κάθετου άξονα του πάνω τμήματος.
   9. Οι πληροφορίες στο κάτω τμήμα της κάρτας (χρόνος παρασκευής, αριθμός μερίδων) να εμφανίζονται στην ίδια γραμμή, και όχι το ένα κάτω από το άλλο.
   10. Χωρίστε τις δύο αυτές πληροφορίες με οριζόντιο **εξωτερικό περιθώριο (margin)** 10px, γραμμενο σε em. Μπορεί να σας φανεί χρήσιμο: [**Pseudoclasses and pseudoelements**](https://developer.mozilla.org/en-US/docs/Learn/CSS/Building_blocks/Selectors/Pseudo-classes_and_pseudo-elements).
   11. Ορίστε το μέγεθος γραμματοσειράς των **<p>** του κάτω τμήματος της κάρτας σε 15px, γραμμένο σε em. Ορίστε το ύψος της γραμμής έτσι ώστε το κείμενο να είναι στο μέσο του κάτω τμήματος της κάρτας.
   12. Δώστε στο **<p>** μέγεθος γραμματοσειράς 14px, γραμμένο σε em.
   13. Σε όλη την κάρτα βάλτε για υπόβαθρο την εικόνα "minestrone.jpg". Για να είναι ακριβώς όπως στη εικόνα της εκφώνησης, θα χρειαστεί να πειραματιστείτε με το μέγεθος (δείτε την τεκμηρίωση για **[background-image](https://developer.mozilla.org/en-US/docs/Web/CSS/background-image" \t "_blank)**, **[background-size](https://developer.mozilla.org/en-US/docs/Web/CSS/background-size" \t "_blank)**).
   14. Θα δείτε ίσως πως τα λευκά γράμματα δεν φαίνονται πια καλά πάνω από την εικόνα. Ορίστε στην κεντρική περιοχή της κάρτας διαφάνεια ίδια με τη διαφάνεια των διαβαθμίσεων που ορίστηκαν στα βήματα 1.2 και 1.3.
   15. Για το περιεχόμενο και των τριών περιοχών (κεντρική, πάνω και κάτω) ορίστε **εσωτρικό περιθώριο (padding)** από τα αριστερά και δεξιά ίσο με 10px αντίστοιχα και από πάνω και κάτω 5px.
   16. Τώρα όμως θα χρειαστεί να επιστρέψετε και να διορθώσετε το ύψος και των τριών περιοχών που ορίσατε στο βήμα 2.3 και 2.6. Δηλαδή 25px πάνω, 25px κάτω και 120px στο κέντρο. Βεβαιωθείτε πως το κείμενο πάνω και κάτω είναι κεντραρισμένο στον κάθετο άξονα.
   17. Στο αρχείο **index.html** βγάλτε από τα σχόλια το διαχωριστικό **<hr>**. Δώστε στο **<hr>** το μισό μήκος από αυτό του container του. Δώστε του χρώμα **#D0BB57** και ορίστε το ύψος του στα 3px, εκφρασμένο σε em. Θέστε το **εξωτερικό περιθώριο του <hr> (margin)** σε 0 auto (τί κάνει το auto;). Εξαφανίστε και το border του **<hr>** (δοκιμάστε το χρώμα με background-color αντί για color).